Beaufort-Wes se mense vies oor munisipaliteit krag afsnyFoto bloot ter illustrasie. (Argieffoto: Unsplash) Die DA op Beaufort-Wes in die Wes-Kaap doen ŉ dringende beroep op die dorp se burgemeester, Thershia Prince, om opbetaalde huishoudings se elektrisiteit van die blokstelsel te herstel. Volgens Schaun Meyers, DA-koukusleier op Beaufort-Wes, ontvang DA-raadslede talle klagtes van inwoners dat hul rekeninge op datum is, maar hul krag steeds afgesny word. “Die munisipaliteit op Beaufort-Wes se onregmatige optrede dui op grootskaalse wanbestuur. Die munisipaliteit hou die mense as’t ware as gyselaars om sodoende geld te ontvang,” sê Meyers. “Openbare verteenwoordigers word verkies en amptenare word aangestel om dienste aan inwoners te lewer – nie om hulle daarvan te ontneem nie.” Die DA neem ook kennis dat inwoners uit hul eie sakke moet betaal wanneer kragkabels tydens beurtkrag gesteel word. Die munisipaliteit kwoteer hulle dan tussen R4 000 en R5 000 om die kragverbindings te herstel. “Die DA eis dat burgemeester Prince dadelik aandag aan hierdie kwessies gee. Sy behoort die gemeenskap se behoeftes eerste te stel en hulle nie van basiese dienste te ontneem nie.”